Willem Jacob Luyten

Willem Jacob Luyten (født 7. mars 1899 i Semarang på Java i Nederlandsk Øst-India, død 21. november 1994 i Minneapolis i USA) var en nederlandsk-amerikansk astronom. I en alder av 11 år observerte han Halleys komet, og dette startet hans fascinasjon for astronomi. Han var også språkinteressert, og kunne på det meste snakke ni språk. I 1912 flyttet han tilbake til Nederland med familien sin, og der studerte han astronomi ved universitetet i Amsterdam hvor han tok en bachelor i 1918. 

Luyten tok i en alder av 22 år en doktorgrad ved Universitetet i Leiden under ledelse av Ejnar Hertzsprung. I 1921 dro han til USA hvor han først arbeidet ved Lick Observatory. Fra 1923–1930 arbeidet han ved Harvard College Observatory. Årene 1928–1930 tilbrakte han i Bloemfontein i Sør-Afrika hvor han møtte sin kone, Willemina H. Miedema, som han giftet seg med 5. februar 1930. Etter at han returnerte til USA i 1931 underviste han ved University of Minnesota fra 1931–1967. Etter det arbeidet han som astronom emeritus frem til sin død.

Luyten studerte egenbevegelsene til stjerner og oppdaget mange hvite dverger. Han oppdaget også noen av solens nærmeste naboer, inkludert Luytens stjerne i tillegg til den stjernesystemet Luyten 726-8, som senere ble funnet å inneholde den bemerkelsesverdige flarestjernen UV Ceti.

 Referanser 

 Kilder 
 «Willem Jacob Luyten», Marquis Who's Who, 2006

 Eksterne lenker 
 National Academy of Sciences biography
 Willem Jacob Luyten 1968 Bruce Medalist 

Kategori:Astronomer fra USA
Kategori:Nederlandske astronomer
Kategori:Personer fra USA av nederlandsk opphav
Kategori:Alumni fra Universitetet i Leiden
Kategori:Artikler i astronomiprosjektet
Kategori:Fødsler i 1899
Kategori:Dødsfall i 1994
Kategori:Personer fra Semarang